ΓΡΑΠΤΗ ΕΡΩΤΗΣΗ E-0518/99

υποβολή: Herbert Bösch (PSE) προς την Επιτροπή

(8 Μαρτίου 1999)

Θέμα: Ενίσχυση υδροηλεκτρικών σταθμών από τα προγράμματα PHARE και TACIS

Σύμφωνα με διάφορες φήμες δεν χορηγούνται ενισχύσεις για τον εκσυγχρονισμό και την αύξηση της απόδοσης υδροηλεκτρικών σταθμών ή για την προώθηση αποκεντρωμένων εναλλακτικών πηγών ενέργειας στις ΧΚΑΕ.

Μπορεί η Επιτροπή να ανακοινώσει τα εξής:

1. Αληθεύει ότι δεν χορηγείται οικονομική ενίσχυση για τον εκσυγχρονισμό και την αύξηση της απόδοσης υδροηλεκτρικών σταθμών ή για την προώθηση αποκεντρωμένων πηγών ενέργειας στις ΧΚΑΕ στο πλαίσιο των προγραμμάτων PHARE και TACIS;

2. Σύμφωνα με ποια κριτήρια ενισχύονται ενεργειακά σχέδια στο πλαίσιο των προγραμμάτων PHARE και TACIS;

3. Για ποια είδη ενέργειας (υδροηλεκτρική, άνθρακας, αέριο, πυρηνική ενέργεια) χορηγείται οικονομική ενίσχυση;

4. Ποιά κλείδα κατανομής των ενισχύσεων χρησιμοποιείται ανά ενεργειακή πηγή;

Απάντηση του κ. van den Broek εξ ονόματος της Επιτροπής

(28 Απριλίου 1999)

TACIS

Το πρόγραμμα Tacis χρηματοδοτεί πολλά προγράμματα για την προώθηση της ορθολογικής χρήσης ενέργειας στα Νέα Ανεξάρτητα Κράτη (ΝΑΚ) και τη Μογγολία. Την περίοδο 1991-1997 διατέθηκαν κατά μέσο όρο 10 % των πόρων του προγράμματος Tacis στον ενεργειακό τομέα και 20 % στον τομέα της πυρηνικής ασφάλειας και του περιβάλλοντος. Τα στρατηγικά ενεργειακά σχέδια που χρηματοδοτήθηκαν από το πρόγραμμα Tacis σε πολλές χώρες-εταίρους, αποδίδουν ιδιαίτερη σημασία στη μείωση της κατανάλωσης (τόσο σε νοικοκυριά όσο και σε επιχειρήσεις) καθώς και στην ανάπτυξη εναλλακτικών πηγών ενέργειας. Αυτό συνάδει με την οικονομική ενίσχυση για την αναδιάρθρωση παραδοσιακών τομέων παραγωγής. Την περίοδο 1996-1998 διατέθηκαν, για παράδειγμα, 5 εκατ. [fmxeuro] για την αναδιάρθρωση του τομέα του άνθρακα στην Ουκρανία.

Στο πλαίσιο του Tacis - εκτός από τον πυρηνικό τομέα που αποτελεί αντικείμενο διαχείρισης μέσω ενός ειδικού προγράμματος - τα σχέδια που αφορούν την ενέργεια δύνανται να υπαχθούν σε δύο ομάδες: α) Ενεργειακός προγραμματισμός και απόδοση (περιλαμβανομένης της αναδιάρθρωσης παραδοσιακών τομέων και της ανάπτυξης εναλλακτικών πηγών ενέργειας), που χρηματοδοτούνται από τα προγράμματα δράσης των χωρών; και β) Περαιτέρω ανάπτυξη των δικτύων μεταφοράς ενέργειας (αγωγοί φυσικού αερίου και πετρελαίου), που χρηματοδοτείται μέσω του διακρατικού προγράμματος Tacis (πρόγραμμα Inogate).

Περιλαμβάνονται όλες οι μορφές ενέργειας: υδροηλεκτρική ενέργεια, άνθρακας, φυσικό αέριο και πυρηνική ενέργεια. Οι προτεραιότητες του προγράμματος Tacis, το οποίο μέχρι σήμερα ήταν βασισμένο στη ζήτηση, ετίθεντο από τις χώρες εταίρους κατά τις διαπραγματεύσεις για τα μονοετή ή διετή προγράμματα δράσης τους. Από τον προγραμματισμό αυτό προκύπτει ότι τα μερίδια των διαφόρων μορφών ενέργειας διαφέρουν από χώρα σε χώρα. Ο άνθρακας και η πυρηνική ενέργεια απαντώνται κυρίως στην Ουκρανία, ενώ αντίθετα στο Ουζμπεκιστάν η ζήτηση συγκεκριμένων τομέων παραγωγής μεταξύ του 1996 και του 1998 ήταν επικεντρωμένη στο φυσικό αέριο και τον ηλεκτρισμό.

PHARE

Το πρόγραμμα Ρhare υποστηρίζει την ανάπτυξη της ενεργειακής πολιτικής, περιλαμβανομένης της ορθολογικότερης χρήσης της ενέργειας, μέσω των προγραμμάτων Phare, τόσο σε επίπεδο εθνικό όσο και στο πλαίσιο προγραμμάτων που καλύπτουν περισσότερες χώρες, περιλαμβανομένου του τρέχοντος σχετικού ενεργειακού προγράμματος Phare για το 1996. Οι αποφάσεις σχετικά με την κατανομή των πόρων του Phare στις υποψήφιες για προσχώρηση χώρες βασίζονται στις βραχυπρόθεσμες και μεσοπρόθεσμες προτεραιότητες, που αναπτύσσονται στο πλαίσιο των εταιρικών σχέσεων ενόψει της προσχώρησης. Στο μέτρο που αυτές ασχολούνται με θέματα ενέργειας ή με προτεραιότητες συναφείς με την ενέργεια, όπως για παράδειγμα την αναδιάρθρωση της βιομηχανίας άνθρακα στην Πολωνία και τη Ρουμανία ή τη βελτίωση της πυρηνικής ασφάλειας στη Λιθουανία και στη Βουλγαρία, δύνανται καταρχήν να χρηματοδοτηθούν από πόρους του προγράμματος Phare.

ΕΝΑΛΛΑΚΤΙΚΕΣ ΠΗΓΕΣ ΕΝΕΡΓΕΙΑΣ

Για την ανάπτυξη ανανεώσιμων πηγών ενέργειας χορηγείται σημαντική ενίσχυση μέσω των προγραμμάτων Phare και Tacis, τα οποία αποσκοπούν στην αποκέντρωση της κατανάλωσης ενέργειας. Διάφορα προγράμματα στις χώρες της Κεντρικής και Ανατολικής Ευρώπης (PECO) και στα ΝΑΚ διευκόλυναν τον ορισμό των επενδυτικών προγραμμάτων στις εν λόγω πηγές ενέργειας. Οι πηγές αυτές μπορούν, ωστόσο, να αναπτυχθούν μόνο εφόσον το επιτρέπει η οικονομική κατάσταση και η ανταγωνιστικότητα των ενεργειακών τιμών. Εκτός από τα προγράμματα Phare και Tacis, η ανάπτυξη των εν λόγω μορφών ενέργειας μελετήθηκε και προωθήθηκε και στο πλαίσιο άλλων κοινοτικών προγραμμάτων.